২০২৩ সালের প্রাথমিক টেটের উত্তরপত্র প্রকাশিত

ওয়েব ডেস্ক: ঘোষণা হয়েছিল আগেই। এবার সেইমতোই প্রকাশিত হল ২০২৩ সালের প্রাথমিকের টেট পরীক্ষার ‘চূড়ান্ত উত্তরপত্র’ বা ‘ফাইনাল আনসার কি’ (Final Answer Key)। অবশেষে দীর্ঘ ২ বছর ৯ মাস পর টেটের চূড়ান্ত উত্তরপত্র প্রকাশ করল প্রাথমিক শিক্ষা পর্ষদ (West Bengal Board of Primary Education)। বুধবার বিকেল ৪টের পর প্রাথমিক শিক্ষা পর্ষদের ওয়েবসাইটে প্রকাশ করা হল উত্তরপত্র। উল্লেখ্য, ২০২৩ সালের ২৪ ডিসেম্বর রাজ্যজুড়ে প্রাথমিকের টেট পরীক্ষা হয়েছিল।

বুধবার রাজ্যের প্রাথমিক শিক্ষা পর্ষদের তরফে একটি বিজ্ঞপ্তি প্রকাশ করা হয়েছে। ওই বিজ্ঞপ্তিতে বলা হয়েছে, পরীক্ষার ‘বিষয় বিশেষজ্ঞ কমিটি’ প্রার্থী বা আবেদনকারীদের করা সমস্ত অভিযোগ (প্রশ্ন সম্পর্কিত) ভালভাবে খতিয়ে দেখেছে। এই উত্তরপত্রের উপরই ভিত্তি করে ২০২৩ সালের টেট পরীক্ষার ফলাফল প্রকাশ করা হবে।

আরও পড়ুন: দিঘার ‘জগন্নাথ ধামের’ থিমে সেজে উঠেছে শিলিগুড়ির জনশ্রি ক্লাবের পুজো

এই চূড়ান্ত উত্তরপত্র সম্পর্কিত কোনও অভিযোগ এখন থেকে আর গ্রহণ করা হবে না। আগের বিজ্ঞপ্তিতে করা আবেদনকারীর অভিযোগ অযৌক্তিক হলে ফি ফেরত নেওয়া হবে। একইসঙ্গে যাঁদের অভিযোগ যৌক্তিক তাঁদেরকে এনইএফটির মাধয়মে বোর্ডের তরফে ফি ফেরত করে দেওয়া হবে।

দুর্গাপুজোর আগে স্বাভাবিকভাবেই এটা চাকরিপ্রার্থীদের কাছে সুখবর। ২০২৩ সালে প্রায় তিন লক্ষ পরীক্ষার্থী পরীক্ষা দেওয়ার জন্য রেজিস্ট্রেশন করেছিলেন। শেষ পর্যন্ত পরীক্ষায় বসেছিলেন ২ লক্ষ ৭৩ হাজার ১৪৭ জন জন। আজ মোট ৫ টি সিরিয়ালের ১৫০টি করে প্রশ্নের উত্তর সহ চূড়ান্ত উত্তরপত্র প্রকাশ করা হয়েছে। শূন্যপদের সংখ্যা ১৩,৪২১টি। পর্ষদের তরফে বলা হয়েছে, এরপর সঠিক সময়ে ২০২৩ সালের প্রাথমিকের টেট পরীক্ষার ফল প্রকাশ করা হবে।

দেখুন অন্য খবর